Ursula – toortsie.com
Februarie 6, 2021 Februarie 6, 2021 ~ Toortsie	~ 14 Kommentaar
Junie 4, 2020 Junie 4, 2020 ~ Toortsie	~ 23 Kommentaar
Ai tog! Met Toortsie weet 'n mens ook nooit. Maar eintlik is dit nie só nie, eintlik wéét jy mos by voorbaat dat jy enige iets kan verwag. Toortsie het vandag die groot stap in haar voetjies. Sien, sy mag mos nou skielik weer wettig stap.
Vroegoggend het sy al gou vinnig gestap om iemand te gaan sien, maar waar die moeilikheid eintlik begin het, was by haar droom laasnag. Sy het van haar ma gedroom. Sies tog, die tannie is mos in die ouetehuis en dis al van vóór die amptelike grendeltyd dat die oumense gegrendel was.
Intussen het hulle dit ietwat verslap en kan Toortsie by die hek by die stoep staan en dan bring hulle haar ma tot by die skuifdeur van die sitkamer en dan moet hulle so oor 'n afstand kuier. Die vorige keer wat hulle dit gedoen het, was Toortsie vreeslik tranerig. Die ouma het haar glad nie herken nie, bet gedink dis Toortsie se tannie Eljo wat daar staan.
Vanoggend besluit die Toorts dat sy haar ma 'n slag weer in lewende lywe moet sien. Het hulle dit nou geniet! So oor die afstand het hulle die nodigste gesê terwyl Janine die tolk was en die woorde tot by die ouma se ore gebring het. Sy die sjokolade en koekies net daar sit en eet en dit net voor ete!
Toortsie se stappery het nie daar gestop nie, sy hou toe sommer aan winkels toe ook. Soos 'n opgewonde kind groet sy elkeen wat verbykom. Bied mense vir haar 'n geleentheid aan, sê sy nee dankie. Die klompie kinders op hulle skaatsplanke moes eers vir haar wys wat hulle alles kan doen daarmee. Gesels met almal wat lus het. Vertel tot van die Towerinne en die spinnekoppe, ek het my só geskaam! Ek moes omtrent my lag sluk toe daar vier jongelinge van voor af kom en sy effens skrikkerig was en toe gedink het om, sou die nood druk, haar wegneemete vir hulle aan te bied! O, die mooiste was toe 'n bakkie met 'n vreemde persoon van voor af kom en by sy ruit uit sê: 'Goeiemôre mevrou Burger'!
Nou ja, met Toortsie weet 'n mens mos nooit, soos ek reeds gesê het. Sy sê sy breek so mure af en bou brûe, dis blykbaar haar roeping. Haar pa was ook so: Moes net 'n brood gaan koop en kom drie ure later by die huis nadat hy 'n geselsie aangeknoop het met almal. Hy het glo altyd gesê: 'Madelé, groet die mense. 'n Mens weet nooit of hulle nie dalk 'n slegte dag het nie.'
Weet julle wat sê sy toe sy by die huis aankom? "My batterye is nou só gelaai, ek sien selfs amper kans vir Rebusfontein se spinnekoppe!" Tik my met 'n veer om!
Ns. As jy wonder wie ek is, ek is mos Toortsie se Alter Ego.
Toortsie op potgooi: https://soundcloud.com/user-39380642/oggendstappie-straal-god-se/s-aEAeYEHLHAw
Februarie 23, 2018 Februarie 24, 2018 ~ Toortsie	~ 19 Kommentaar
Toortsie maak skandes!
Desember 6, 2017 Desember 6, 2017 ~ Toortsie	~ 35 Kommentaar
Ek het julle gesê Toortsie moes eerder by die huis gebly het, maar julle wou mos nie hoor nie!
Toortsie het mos 'n ou probleempie. Die wasters in haar oogkraantjies sluit nie meer so dig nie, en op die onmoontlikste tye begin die kraantjies lek. Die oogkraantjies, bedoel ek.
Nou ja, vanaand, of was dit al weer gisteraand, dis 12 oor 12, sien ek, was dit toe die eerste vertoning van Capital Singers Jingle All the Way.
Ai tog, Liezel het so mooi gebid voor ons op die verhoog gaan dat ons mooi sal sing en tog nie huil nie, maar toe die gordyn lig en Toortsie sien al die mense, toe trek haar keel toe en die oogkraantjies se wasters lek. Gelukkig net 'n rukkie, maar wie tjank nou op 'n verhoog terwyl die saal vol mense sit? Skande op die huis!
Weet julle, né, die verhoog staan vol gestapel met sangers en die orkes en dirigent en Corlia, omtrent 683 van ons, en daar waar die verhoog stop, begin die gehoor, blykbaar 1380 mense, dit lyk soos 'n see van mense. Golwe vol mense. Kan julle julle indink hoe dit klink as al daardie 2063 mense as my somme reg is, mens maak nie hierdie tyd van die aand meer somme nie, almal saam, uit volle bors, 'Kom alle getroues' sing, terwyl 'n simfonie-orkes die begeleiding doen? Nee, ek dink nie julle kan julle indink nie en as ek julle vertel, gaan julle my in elk geval nie glo nie! Al wat ek weet, oogwasters werk nie sulke tye nie, in elk geval nie by die Toortsie nie!
En, terloops, as jy nog sou wou kom luister, maar jy het nie 'n kaartjie nie, is jy klaar te laat, daar was nog net een plek oor en hy is seker ook al opgeraap. Ek hét julle gewaarsku!
Al wat ek wil sê is, behalwe vir die trane, was daar nog 'n skande! Toortsie se woorde het opgeraak! Dit was só fantasties, ongelooflik, uit 'n ander wêreld, hemels, Toortsie het nie woorde gehad om dit te beskryf nie, so julle kan net dink!
Foto geleen by Capital Singers se Facebook blad.
Ek het drooggemaak!
April 10, 2017 April 17, 2017 ~ Toortsie	~ 5 Kommentaar
Eintlik wil ek sê, ek het opgeslip, maar Toortsie hou nie van woorde soos 'opgeslip' nie, so ek sal dan maar sê, ek het drooggemaak. Behoorlik drooggemaak.
Ná haar dogter se troue was ek só kwaad vir Toortsie! Die kamtige Sarel het daardie hele week aandag gekry, terwyl sy my amper blatant geïgnoreer het. Dit, terwyl ek maar altyd agter die skerms dinge moes reghou.
Toe die troue verby is, pak sy op, Struisbaai toe, en dáár het sy haar so besig gehou met die familie wat daar gekuier het, sy het my skoon vergeet.
Die tóé wat ek besluit het, ek gaan die pad vat. So op my eie het ek die land deur getoer, my kop vol woede vir ou Toortsie.
Maar, op'n stadium het my gedagtes oor haar verander. Eers was ek woedend, toe skaam-kwaad, later net skaam, want ek het besef dat ek haar regtig lelik in die steek gelaat het. Ek was 'n afgedwaalde Alter Ego! Dis nie eintlik iets om op trots te wees nie!
Eers was ek te skaam om terug te kom, maar later het ek tog my moed bymekaar geskraap.
Toe ek op die plaas aankom, is daar geen mens nie. Dooiemansdeur. Die huis staan leeg. Ek het die groot trek gemis!
Toe maar dorp toe, maar ek was nie seker van die adres nie. Hul sou eers in 'n ander huis bly en het toe van besluit verander. Verder nog was sy deurmekaar met die straatname ook. Én die nommers! Ek dog Toortsie raak nie deurmekaar met nommers nie!
Ek het gaan klop by die adres wat sy soveel keer genoem het, maar daar het vreemde mense gebly. Ek het op en af in die straat gedwaal en toe by 'n huis bekende goed raakgesien. Die huis was toe.
Een dag het ek verby die kerk gestap en hoor toe die orkes oefen. Sowaar, daar staan Toortsie ook! Ek het saggies saamgesing en sy het my gehoor!